- زەبوورەکان
- <
- 118
- >

زەبووری 118
1 ستایشی یەزدان بکەن، لەبەر ئەوەی چاکە،
خۆشەویستییە نەگۆڕەکەی هەتاهەتاییە.
2 با ئیسرائیل بڵێ:
«خۆشەویستییە نەگۆڕەکەی هەتاهەتاییە.»
3 با بنەماڵەی هارون بڵێن:
«خۆشەویستییە نەگۆڕەکەی هەتاهەتاییە.»
4 با ئەوانەی لەخواترسییان لە دڵدایە بڵێن:
«خۆشەویستییە نەگۆڕەکەی هەتاهەتاییە.»
5 لە تەنگانەدا هاواری یەزدانم کرد،
بە دەنگمەوە هات و ئازادی کردم.
6 یەزدان لەلای منە، ناترسم،
مرۆڤ دەتوانێت چیم لێ بکات؟
7 یەزدان لەلای منە، ئەو یارمەتیدەری منە،
سەرکەوتووانە تەماشای ئەوانە دەکەم کە ڕقیان لێمە.
8 پەنابردنە بەر یەزدان باشترە
لە پشتبەستن بە مرۆڤ.
9 پەنابردنە بەر یەزدان باشترە
لە پشتبەستن بە میران.
10 هەموو نەتەوەکان ئابڵوقەیان دام،
بە ناوی یەزدان ڕیشەکێشم کردن.
11 ئابڵوقەیان دام و دەوریان گرتم،
بە ناوی یەزدان ڕیشەکێشم کردن.
12 وەک کوورە هەنگ تێم ئاڵان،
وەک ئاگری دڕکوداڵ کوژانەوە،
بە ناوی یەزدان ڕیشەکێشم کردن.
13 توند پاڵیان پێوەنام بۆ ئەوەی بکەوم،
بەڵام یەزدان یارمەتی داوم.
14 یەزدان هێز و گۆرانی منە،
یەزدان بووەتە ڕزگاریی من.
15 دەنگی هەلهەلە و ڕزگاری دێت لە خێوەتی ڕاستودروستان:
«دەستی ڕاستی یەزدان کاری ئازایانە دەکات،
16 دەستی ڕاستی یەزدان بەرز بووەتەوە،
دەستی ڕاستی یەزدان کاری ئازایانە دەکات.»
17 من نامرم، بەڵکو دەژیم و
باسی کردارەکانی یەزدان دەکەم.
18 یەزدان بە توندی تەمبێی کردم،
بەڵام نەیدامە دەست مەرگ.
19 دەرگاکانی ڕاستودروستیم لێ بکەنەوە،
پێیدا دەچمە ژوورەوە و ستایشی یەزدان دەکەم.
20 ئەم دەرگایە هی یەزدانە،
ڕاستودروستان پێیدا دەچنە ژوورەوە.
21 ستایشت دەکەم کە فریام کەوتی،
بۆم بووی بە ڕزگاری.
22 ئەو بەردەی وەستاکان ڕەتیان کردەوە
بوو بە گرنگترین بەردی بناغە*گرنگترین بەردی بناغە: بەردی قولینچک، بەردێکی گەورەیە لە گۆشەی دیوار دادەنرێت لەو بەردانە بەهێزترە کە لە دیوارەکە بەکاردێت و دەبێتە هۆی بەهێزکردنی دیوارەکە.‏.
23 ئەمە لەلایەن یەزدانەوە بوو،
لەبەرچاومان سەیرە.
24 ئەمە ئەو ڕۆژەیە کە یەزدان دروستی کردووە،
با تێیدا شاد و دڵخۆش بین.
25 ئەی یەزدان، تکایە، ڕزگارمان بکە،
ئەی یەزدان، تکایە، سەرکەوتوومان بکە.
26 پیرۆزە ئەوەی بە ناوی یەزدانەوە دێت،
لە ماڵی یەزدانەوە داوای بەرەکەتتان بۆ دەکەین.
27 یەزدان خودامانە و
ئەو ڕووناکی خۆی بەسەرماندا درەوشاندەوە.
قوربانی جەژن بە گوریس ببەستنەوە
بە قۆچەکانی قوربانگا.
28 تۆ خودای منیت و منیش ستایشت دەکەم،
تۆ خودای منیت، بە گەورەت دەزانم.
29 ستایشی یەزدان بکەن، لەبەر ئەوەی چاکە،
خۆشەویستییە نەگۆڕەکەی هەتاهەتاییە.

- زەبوورەکان
- <
- 118
- >

*زەبووری 118:22 گرنگترین بەردی بناغە: بەردی قولینچک، بەردێکی گەورەیە لە گۆشەی دیوار دادەنرێت لەو بەردانە بەهێزترە کە لە دیوارەکە بەکاردێت و دەبێتە هۆی بەهێزکردنی دیوارەکە.‏